শ্রেষ্ঠ চিত্রনাট্য বিভাগে আইফা পুরস্কার
শ্রেষ্ঠ চিত্রনাট্য বিভাগে আইফা পুরস্কার হল আন্তর্জাতিক ভারতীয় চলচ্চিত্র অ্যাকাডেমি কর্তৃক প্রদত্ত আইফা পুরস্কারের একটি কারিগরি পুরস্কার। সাধারণত এই বিভাগে পুরস্কারের জন্য কোন মনোনয়ন দেওয়া হয় না, মূল অনুষ্ঠানের পূর্বে বিজয়ী নির্বাচন করা হয়। তবে ৮ম ও ১২তম আইফা পুরস্কারে এই বিভাগে মনোনয়ন ঘোষণা করা হয়েছিল। সঞ্জয় লীলা ভন্সালী এই বিভাগের প্রথম বিজয়ী, তিনি হাম দিল দে চুকে সনম (১৯৯৯) চলচ্চিত্রের চিত্রনাট্য রচনার জন্য এই পুরস্কার অর্জন করেছিলেন। বিধু বিনোদ চোপড়া এই বিভাগে সর্বাধিক তিনবার পুরস্কৃত হন। সাম্প্রতিক বিজয়ী সঞ্জয় লীলা ভন্সালী ও উৎকর্ষিনী বশিষ্ঠ গঙ্গুবাই কাঠিয়াওয়াডি (২০২২) চলচ্চিত্রের চিত্রনাট্য রচনার জন্য এই পুরস্কার অর্জন করেন।